b'\n_START_ARTICLE_\nPorin ortodoksinen kirkko\n_START_SECTION_\nHistoria\n_START_PARAGRAPH_\nPorin seudulla on ortodokseja noin 300. He ovat p\xc3\xa4\xc3\xa4osiin siirtokarjalaisia tai heid\xc3\xa4n j\xc3\xa4lkel\xc3\xa4isi\xc3\xa4\xc3\xa4n ja kuuluvat Tampereen ortodoksisen seurakunnan alaisuuteen. Ensimm\xc3\xa4isen kerran ortodoksisen kirkon rakentamista suunniteltiin Poriin jo sotien j\xc3\xa4lkeen, mutta hanke toteutui vasta 2000-luvun alussa. Ennen omaa kirkkoa Porin ortodoksisella yhteis\xc3\xb6ll\xc3\xa4 oli k\xc3\xa4yt\xc3\xb6ss\xc3\xa4\xc3\xa4n V kaupunginosassa sijainnut rukoushuone, jonka tiloissa nyky\xc3\xa4\xc3\xa4n toimii Porin ven\xc3\xa4l\xc3\xa4inen ortodoksinen kirkko. Porin ortodoksisen kirkon vihki Helsingin metropoliitta Ambrosius 29. syyskuuta 2002. Tilaisuudessa olivat paikalla my\xc3\xb6s muun muassa arkkipiispa Leo sek\xc3\xa4 kulttuuriministeri Kaarina Dromberg.\n_START_SECTION_\nSisustus, pyh\xc3\xa4inj\xc3\xa4\xc3\xa4nn\xc3\xb6kset ja kellot\n_START_PARAGRAPH_\nPorin ortodoksisen kirkon ikonostaasi on Margit Linnun maalaama ja sen muista ikoneista on vastannut Harri Stefanius. Kirkkoon ortodoksisen tradition mukaan sijoitetut pyh\xc3\xa4inj\xc3\xa4\xc3\xa4nn\xc3\xb6kset ovat 1600-luvulla el\xc3\xa4neen kreikkalaisen marttyyrimunkin luunsiruja ja ne ovat per\xc3\xa4isin Ateenan l\xc3\xa4hist\xc3\xb6ll\xc3\xa4 sijaitsevasta Dau Pentelin luostarista. Porin ortodoksisen kirkon kellot on valettu Ven\xc3\xa4j\xc3\xa4ll\xc3\xa4 Vorone\xc5\xbein kaupungissa. Messingin ja tinan seoksesta valmistettuja kelloja on kaikkiaan kahdeksan, joista suurin painaa 640 kiloa ja pienin noin seitsem\xc3\xa4n kiloa.'